## Pravilnik o polaganju pomoćničkog ispita

### NN 26/1998 (25.2.1998.), Pravilnik o polaganju pomoćničkog ispita

# HRVATSKA OBRTNIČKA KOMORA

Na temelju stavka 2. članka 65. Statuta Hrvatske obrtničke komore ("Narodne
novine", broj 56/94 i 2/95), Upravni odbor Hrvatske obrtničke komore na
sjednici održanoj 3. veljače 1998. g. donosi

## **PRAVILNIK**

### **O POLAGANJU POMOĆNIČKOG ISPITA**

Članak 1.

Ovim se Pravilnikom propisuju način i postupak polaganja pomoćničkog
ispita, sastav ispitnog odbora i ispitne komisije, kao i nadležnosti Hrvatske
obrtničke komore (u daljnjem tekstu: HOK) u provedbi ovog ispita.

Članak 2.

Na pomoćničkom ispitu se provjeravaju i ocjenjuju znanja i vještine
naučnika koje je stekao tijekom naukovanja, propisane nastavnim planom
i programom.

Članak 3.

Pomoćničkom ispitu mogu pristupiti osobe koje udovoljavaju uvjetima
propisanim člankom 47. Zakona o obrtu ("Narodne novine", broj 77/93 i 90/96).

Članak 4.

Naučnici se prijavljuju za polaganje pomoćničkog ispita na propisanoj
prijavnici do roka utvrđenog kalendarom iz članka 7. ovog Pravilnika.

Uz prijavu redovni naučnici (članak 47. stavak 1. Zakona o obrtu) prilažu
ugovor o naukovanju i mapu o praktičnom dijelu naukovanja, a izvanredni
naučnici (član 47. stavak 2. Zakona o obrtu) prilažu dokaze o ispunjavanju
uvjeta iz stavka 2. članka 47. Zakona o obrtu.

Oblik i sadržaj mape praktičnog dijela naukovanja utvrđuje Upravni odbor
HOK-e na prijedlog Odbora za školstvo HOK-e.

Prijave se predaju u školi za obrtnička zanimanja, koja popis prijavljenih
naučnika dostavlja nadležnoj područnoj obrtničkoj komori.

Oblik i sadržaj prijavnice te popisa kandidata utvrđuje Upravni odbor
HOK-e na prijedlog Odbora za školstvo HOK-e.

Članak 5.

Pomoćnički ispit se polaže u tri ispitna roka:

a) u ljetnom roku,

b) u jesenskom roku,

c) u zimskom roku.

Izuzetno od stavka 1. ovoga članka, Upravni odbor HOK-e može, ako se
iskaže potreba, odrediti i posebni izvanredni rok.

Pomoćnički ispit se, za naučnike koji su uspješno završili općeobrazovni
dio programa i naukovanje, organizira istovremeno sa završnim ispitom u
obrtničkoj ili drugoj srednjoj školi za obrtnička zanimanja.

Za naučnike, koji su uspješno završili program naukovanja organizira
se samo pomoćnički ispit.

Članak 6.

Redovni naučnici bez snošenja troškova polažu pomoćnički ispit dva puta,
a za svako dalje polaganje sami snose troškove ispita.

Izvanredni naučnici sami snose troškove za svako polaganje pomoćničkog
ispita.

Troškove pomoćničkog ispita iz stavka 1. i 2. ovog članka na prijedlog
Odbora za školstvo HOK-e utvrđuje Upravni odbor HOK-e.

Članak 7.

Kalendar pomoćničkih ispita utvrđuje obrtnička škola uz mišljenje područne
obrtničke komore.

O kalendaru ispita naučnici se izvješćuju istovremeno na oglasnoj ploči
škole i područne obrtničke komore i to najkasnije 60 dana prije početka
ispita.

Članak 8.

Pomoćnički ispit provode ispitne komisije i ispitni odbor, koje se imenuju
za svako zanimanje posebno.

Komisija iz stavka 1. ovog članka sastoji se od najmanje tri člana.
U komisiji moraju biti zastupljeni majstori, nastavnici obrtničke škole
i pomoćnici obrta za koje se polaže pomoćnički ispit.

Ispitnu komisiju imenuje Upravni odbor HOK-e na prijedlog područne obrtničke
komore uz pribavljeno mišljenje Odbora za školstvo HOK-e.

Prijedlog iz stvaka 3. ovog članka utvrđuje upravni odbor područne obrtničke
komore na temelju prijedloga udruženja obrtnika i obrtničke škole.

Organizaciju pomoćničkih ispita za HOK-u provode područne obrtničke
komore i obrtničke škole.

Članak 9.

Predsjednik ispitne komisije je nastavnik stručno-teoretskog dijela
naukovanja iz obrtničke škole.

Svi članovi ispitne komisije imaju zamjenike. Zamjenici sudjeluju u
radu ispitne komisije u slučaju spriječnosti članova.

Članovi ispitne komisije iz obrtništva i njihovi zamjenici mogu se imenovati
samo uz njihovu pismenu privolu, a članovi iz škole na temelju prijedloga
obrtničke škole.

Zamjena i opoziv članova ispitne komisije vrši se po istom postupku
kao i njihovo imenovanje.

Mandat članova ispitne komisije i njihovih zamjenika traje godinu dana,
a nakon njegovog isteka mogu biti ponovno imenovani.

Članak 10.

Član ispitne komisije za pojedinog naučnika ne može biti:

- obrtnik majstor koji ne posjeduje licencu za prijem i podučavanje
naučnika;

- obrtnik kod kojeg je naučnik bio na naukovanju,

- članovi uže obitelji naučnika (suprug, supruga, roditelji, braća,
djeca, usvojenici).

Članak 11.

Ispitni odbor sačinjavaju svi članovi ispitnih komisija koje se formiraju
za svako obrtničko zanimanje u određenoj školi.

Ispitni odbor ima predsjednika i zamjenika predsjednika.

Predsjednik ispitnog odbora je ravnatelj škole za obrtnička zanimanja,
a njegov je zamjenik obrtnik - član ispitne komisije, kojeg predloži područna
obrtnička komora.

Sjednicama ispitnog odbora mogu biti nazočni samo njegovi članovi. Ispitni
odbor može odlučivati ako je sjednicama nazočna većina članova, a odluke
ispitnog odbora su pravovaljane ako za njih glasuje većina prisutnih članova.

Članak 12.

Ispitni odbor obavlja ove poslove:

- utvrđuje popis praktičnih zadaća na prijedlog ispitnih komisija,

- utvrđuje popis tema za teorijski dio pomoćničkih ispita na prijedlog
ispitnih komisija,

- utvrđuje popis naučnika za pomoćnički ispit,

- utvrđuje raspored pojedinih dijelova ispita,

- utvrđuje konačni uspjeh naučnika na prijedlog ispitnih komisija, te

- obavlja druge poslove utvrđene ovim Pravilnikom.

Ispitni odbor je dužan preuzeti teme i praktične zadaće ako je pomoćnički
ispit za pojedino zanimanje standardiziran odlukom Odbora za školstvo HOK-e.

Članak 13.

Pomoćnički ispit se sastoji od:

- praktičnog dijela i

- teoretskog dijela.

Zadaće za pomoćnički ispit zadaju se u skladu s okvirnim programom pomoćničkog
ispita, kojeg je propisao ministar gospodarstva, a sastavni su dio nastavnog
plana i programa naukovanja, vodeći računa o proizvodnim odnosno uslužnim
mogućnostima radionice u kojoj se ispit održava.

Ispitna komisija zadaje praktičnu zadaću za svakog kandidata i utvrđuje
vrijeme trajanja njene izrade koje ne može biti dulje od 40 sati.

Članak 14.

Praktični dio ispita izvodi se u školskoj radionici ili kod obrtnika
kod kojeg je naučnik bio na naukovanju, ili na drugom mjestu koje odredi
ispitna komisija.

Izradu praktične zadaće prate najmanje dva člana komisije u vremenu
koje utvrdi ispitni odbor.

Praktični dio ispita ocjenjuje se na osnovi ocjenjivačkog lista, kojeg
utvrđuje ispitna komisija, ako ispit nije standardiziran odlukom Odbora
za školstvo HOK-e.

Članak 15.

Materijal, strojeve, uređaje i alate za izradu praktičnog dijela pomoćničkog
ispita osigurava radionica u kojoj se ispit polaže.

Izrađeni predmet, odnosno vrijednost pružene usluge pripada obrtniku,
trgovačkom društvu ili ustanovi u kojoj je praktični dio pomoćničkog ispita
održan.

Članak 16.

Ako naučnik ne obavi uspješno praktičnu zadaću, upućuje se na pomoćnički
ispit u idućem ispitnom roku uz obvezno zadavanje nove zadaće.

Članak 17.

Ispitna komisija zadaje zadaće i ispitna pitanja za stručno teoretski
dio pomoćničkog ispita, te utvrđuje sredstva i pomagala s kojima se naučnik
može služiti pri tom ispitu.

Ispitna komisija izrađuje najmanje tri različita oblika i sadržaja ispitnih
zadaća i pitanja, koje pohranjuje kod predsjednika ispitnog odbora.

Predsjednik ispitnog odbora, njegov zamjenik i predsjednik ispitne komisije
utvrđuju neposredno prije pomoćničkog ispita koji će oblik i sadržaj primijeniti
za pismeni ispit.

Sadržaj pismenog pomoćničkog ispita je tajan do početka ispita.

Članak 18.

Stručno teoretski dio pomoćničkog ispita polaže se pismeno, s time da
ispit ne može trajati dulje od 4 sata.

Ocjenu pismenog dijela pomoćničkog ispita utvrđuje ispitna komisija
na prijedlog nastavnika stručno-teoretskog dijela naukovanja.

Naučnik koji ne zadovolji na pismenom dijelu pomoćničkog ispita ima
pravo na usmeni ispit.

Vremenski razmak između pismenog i usmenog dijela pomoćničkog ispita
mora biti najmanje dva dana.

Naučnik, koji ne zadovolji na usmenom ispitu, upućuje se na popravni
pomoćnički ispit u idućem ispitnom roku.

Popravni ispit iz stavka 5. ovog članka može se polagati jedanput, a
naučnik koji ga ne položi upućuje se na ponovno polaganje pomoćničkog ispita
u cijelosti, u idućem roku.

Članak 19.

Naučnik, koji bez opravdanog razloga ne pristupi pomoćničkom ispitu
ili u tijeku ispita odustane od daljnjeg polaganja, ocjenjuje se kao da
ispit nije položio.

Ako je naučnik iz opravdanog razloga spriječen pristupiti pomoćničkom
ispitu mora to prijaviti ispitnom odboru i za to priložiti dokaze.

Članak 20.

Tijekom pomoćničkog ispita ispitna komisija vodi zapisnik, koji se čuva
u arhivi područne obrtničke komore četiri godine.

U zapisnik se unose svi važniji podaci o pomoćničkom ispitu, a potpisuju
ga svi članovi ispitne komisije, neposredno po završetku ispita.

Oblik i sadržaj zapisnika utvrđuje Upravni odbor HOK-e na prijedlog
Odbora za školstvo HOK-e.

Članak 21.

Ispitna komisija provodi sve dijelove pomoćničkog ispita i odlučuje
u punom sastavu.

Ocjene za pojedine dijelove pomoćničkog ispita utvrđuje ispitna komisija
većinom glasova.

Na utvrđivanje uspjeha naučnika na pomoćničkom ispitu odgovarajuće se
primjenjuje stavak 1. i 2. Zakona o srednjem školstvu ("Narodne novine"
br. 19/92, 26/93 i 50/95).

Članak 22.

Naučnik koji nije zadovoljan uspjehom na pomoćničkom ispitu ima pravo
prigovora.

Prigovor se podnosi Upravnom odboru HOK-e putem ispitnog odbora, i to
u roku od 24 sata nakon istovremene objave rezultata pomoćničkog ispita
na oglasnoj ploči škole i područne obrtničke komore.

Upravni odbor HOK-e dužan je donijeti odluku o prigovoru najkasnije
u roku od 14 dana od njenog prijema. Odluka o prigovoru je konačna.

Članak 23.

Nakon uspješno položenog pomoćničkog ispita HOK izdaje pomoćniku svjedodžbu
o pomoćničkom zvanju.

U svjedodžbu se unose:

- osobni podaci o pomoćniku,

- osnovni podaci o obrtu ili trgovačkom društvu gdje je pomoćnik završio
naukovanje,

- zanimanje za koje je pomoćnički ispit položen,

- ocjene pojedinih dijelova pomoćničkog ispita i opći uspjeh na ispitu,

- datum i mjesto polaganja pomoćničkog ispita,

- nadnevak izdavanja svjedodžbe.

Svjedodžba se ovjerava pečatom HOK-e, a potpisuje je predsjednik HOK-e
i predsjednik ispitnog odbora.

Oblik svjedodžbe iz stavka 1. ovog članka propisuje Upravni odbor HOK-e
na prijedlog Odbora za školstvo HOK-e.

Članak 24.

Podaci o pomoćničkom ispitu upisuju se u matičnu knjigu naučnika, koja
se čuva trajno.

Matičnu knjigu vode za HOK područne obrtničke komore ili udruženja obrtnika,
ako je to na njih prenijela područna obrtnička komora odlukom upravnog
odbora.

Oblik i sadržaj matične knjige iz stavka 1. i 2. ovog članka propisuje
Upravni odbor HOK-e na prijedlog Odbora za školstvo HOK-e.

Članak 25.

Članovi ispitnih komisija iz reda obrtnika i zaposlenika u obrtu imaju
pravo na naknadu čiju visinu i način osiguranja sredstava za tekuću godinu
utvrđuje Upravni odbor HOK.

Članak 26.

Nadzor nad zakonitošću provođenja pomoćničkog ispita i stručni nadzor
vrši se u skladu s odredbama Zakona o obrtu.

Članak 27.

Ispitni odbor je dužan, u roku od 30 dana do dana završetka pomoćničkih
ispita, za svaki rok dostaviti na propisanom obrascu izvješće o rezultatima
pomoćničkog ispita HOK-i.

Oblik i sadržaj obrasca iz stavka 1. ovog članka utvrđuje Upravni odbor
HOK-e na prijedlog Odbora za školstvo HOK-e.

Članak 28.

Ovaj Pravilnik stupa na snagu danom donošenja a objavljuje se u "Narodnim
novinama".

Broj: 8/183-04-1997.
Zagreb, 3. veljače 1998.

Predsjednik HOK-e
**Josip Šajnović,** v. r.

Pravilnik, NN 26/1998-315